Diari Oficial de la Generalitat Valenciana


Sumari del DOGV 8707, del 30-12-2019 (2019/12660)

ORDRE 4/2019, de 19 de desembre, de la Conselleria de Política Territorial, Obres Públiques i Mobilitat, per la qual s'aproven les bases reguladores per a la concessió de beques per a la realització de pràctiques professionals en l'Autoritat de Transport Metropolità de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/12/19/4/dof/vci/html**

### Dades del document

Número de DOGV
:   8707

Data del DOGV
:   30-12-2019

Secció del DOGV
:   I. DISPOSICIONS GENERALS

Número del document
:   2019/12514


Data del document
:   19-12-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Descriptors 

:   * Conselleria de Política Territorial, Obres Públiques i Mobilitat
    * assignació per estudis
    * legislació

ORDRE 4/2019, de 19 de desembre, de la Conselleria de Política Territorial, Obres Públiques i Mobilitat, per la qual s'aproven les bases reguladores per a la concessió de beques per a la realització de pràctiques professionals en l'Autoritat de Transport Metropolità de València. [2019/12972]  
ÍNDEX  
  
Preàmbul  
Capítol I. Disposicions generals  
Article 1. Objecte  
Article 2. Requisits de les persones sol·licitants  
Article 3. Durada de les beques  
Article 4. Dotació econòmica  
Capítol II. Sol·licituds, tramitació i resolució de les beques  
Article 5. Formalització de les sol·licituds, termini de presentació, i acreditació dels requisits  
Article 6. Presentació de documentació acreditativa dels mèrits  
Article 7. Comissió avaluadora  
Article 8. Ordenació i instrucció  
Article 9. Procés de selecció  
Article 10. Concessió, notificació i publicitat. Termini de resolució del procediment  
Article 11. Barem  
Article 12. Incompatibilitats  
Article 13. Obligacions i drets de les persones beneficiàries  
Article 14. Obligacions de l'òrgan concedent  
Article 15. Justificació i pagament de les beques  
Article 16. Borses de reserva  
Capítol III. Incidències, control i supervisió de les beques  
Article 17. Renúncia  
Article 18. Resolució de la beca concedida  
Article 19. Pèrdua del dret al cobrament i reintegrament  
Article 20. Pla de control  
Article 21. Protecció de dades  
Disposicions addicionals  
Primera. Clàusula de no-incidència pressupostària  
Segona. Delegació per a efectuar la convocatòria i resolució de concessió de beques  
Tercera. Delegació de les facultats d'interpretació  
Disposició final única. Entrada en vigor  
  
  
PREÀMBUL  
  
L'article 90 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, crea l'Autoritat de Transport Metropolità de València.  
El Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, li atribueix competència parella la gestió conjunta i coordinada de les competències en matèria de transport públic regular de viatgers de la Generalitat i dels municipis integrants de l'àrea de transport metropolità de València.  
l'Autoritat de Transport Metropolità de València, en el marc de la política de la Generalitat dirigida a la millora i especialització professional de joves titulats i titulades, contempla entre les seues actuacions la convocatòria de beques que els en facilite l'especialització, completant la seua formació mitjançant el coneixement pràctic de l'Administració Pública Valenciana, a través de la realització de pràctiques professionals en les seues dependències.  
La realització d'aquestes pràctiques professionals ofereix una oportunitat formativa a persones joves titulades i els permet complementar els coneixements adquirits en la formació acadèmica, facilitant-los un valuós instrument per a complementar els coneixements teòrics adquirits en les seues carreres i enriquir-los, mitjançant la col·laboració amb professionals de l'Administració ?dels qui poden aprendre no sols nous coneixements teòrics, sinó també la manera de dur-los a terme mitjançant la seua participació en les tasques que desenvolupen?, tot afavorint l'adquisició de competències que els preparen per a l'exercici d'activitats professionals, faciliten la seua ocupabilitat i fomenten la seua capacitat d'emprenedoria.  
L'objecte d'aquesta norma és establir les bases reguladores per a la concessió de beques per a la realització de pràctiques professionals en l'Autoritat de Transport Metropolità de València, de conformitat amb el règim establit en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 132/2009, de 4 de setembre, del Consell, pel qual es regula la concessió de beques; l'Ordre 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II de les beques de pràctiques professionals; el Decret 132/2009; la Llei 38/2003, de 17 de novembre, general de subvencions; i el Reial decret 887/2006, de 21 de juliol, pel qual s'aprova el reglament de la Llei 38/2003.  
Les beques a concedir, prèvia convocatòria, no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que per raó de la qualitat de les persones beneficiàries, graduades o llicenciades universitàries, i de l'objecte de les beques, pràctiques professionals, aquestes accions subvencionables no afecten la competència, ni els intercanvis comercials entre els estats membres, i no afavoreixen tampoc determinades empreses o produccions.  
Per tant, amb la percepció de les citades beques no existeix cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
La present norma s'adequa als principis de necessitat, eficàcia, proporcionalitat, seguretat jurídica, transparència i eficiència, puix que pretén millorar l'ocupabilitat de les persones susceptibles d'obtindre beca; respecta i és coherent amb la resta de l'ordenament jurídic aplicable, sense incloure restriccions innecessàries ni obligacions addicionals a les previstes en el bloc normatiu d'aplicació; respecta el principi de transparència, donant participació a la ciutadania a través del tràmit d'audiència pública; i finalment respecta el principi d'eficiència evitant càrregues i tràmits innecessaris, atès que al costat de la sol·licitud i currículum, no s'exigeix la presentació de cap documentació relativa als mèrits, que es presenten només prèvia crida a l'entrevista.  
  
Per tot això, en virtut de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 11 del Decret 5/2019, de 29 de juny, del president de la Generalitat, pel qual determina les conselleries en què s'organitza l'Administració de la Generalitat; el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori; el Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València; i conforme amb el Consell Jurídic Consultiu,  
  
  
ORDENE  
  
CAPÍTOL I  
Disposicions generals  
  
Article 1. Objecte  
1. La present ordre té per objecte regular les bases que regiran la concessió de beques per a la realització de pràctiques professionals en l'Autoritat de Transport Metropolità de València.  
2. La convocatòria d'aquestes beques serà en règim de concurrència competitiva, sota els principis de publicitat, transparència, objectivitat, igualtat i no discriminació. El nombre de beques i especialitat o classe segons perfil professional s'especificarà en la corresponent convocatòria.  
3. Les convocatòries per a la concessió i desenvolupament de beques s'ajustaran al que es disposa en la normativa bàsica aplicable en matèria de subvencions, procediment administratiu, administració electrònica i política de competència de la Unió Europea, així com el que s'estableix en el Decret 132/2009, de 4 de setembre, del Consell, pel qual es regula la concessió de beques. En allò no previst en aquest decret 132/2009, haurà d'aplicar-se, amb caràcter supletori i en els supòsits de buit o llacuna legal, la legislació en matèria de subvencions.  
4. L'ordre o resolució de la convocatòria de beques serà dictada per l'òrgan competent, havent de publicar-se en el Diari Oficial de la Generalitat Valenciana, de conformitat amb l'esmentat Decret 132/2009, de 4 de setembre, del Consell, pel qual es regula la concessió de beques. Així mateix, es publicarà en la Base de Dades Nacional de Subvencions, d'acord amb el procediment establit en l'article 20 de la Llei 38/2003, de 17 de novembre, general de subvencions, així com un extracte d'aquesta en el Diari Oficial de la Generalitat Valenciana.  
  
Article 2. Requisits de les persones sol·licitants  
1. Podran sol·licitar les beques que són objecte de regulació en aquestes bases, les persones que reunisquen els requisits següents, en el moment de la finalització del termini de presentació de sol·licituds que determine la corresponent convocatòria:  
a) Tindre la nacionalitat espanyola o la condició de nacional d'un estat membre de la Unió Europea. Les persones aspirants que no posseïsquen la nacionalitat espanyola, hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà durant el procés de selecció.  
b) No ser major de 35 anys.  
c) Estar en possessió del títol oficial universitari que s'especifique en la convocatòria, expedit o homologat per les autoritats espanyoles corresponents, sense que hagen transcorregut més de cinc anys des de la finalització dels estudis conduents a l'obtenció d'aquest títol.  
  
d) No haver gaudit de beques de pràctiques professionals en la Generalitat per un període igual o superior a 36 mesos. Aquest període es computarà prenent en consideració la totalitat de la durada de les beques gaudides, ja en siga una o diverses, incloent-hi els períodes de pròrroga.  
e) No trobar-se en cap dels supòsits de prohibició per a obtindre la condició de persona beneficiària, establits en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat i en el portal institucional de l'Autoritat de Transport Metropolità de València.  
  
2. El compliment dels requisits exigits en les lletres d i e de l'apartat anterior, quan no puguen ser justificats mitjançant certificat expedit per l'autoritat competent, s'acreditarà mitjançant declaració responsable. Els restants requisits hauran d'acreditar-se documentalment abans que es dicte la resolució de concessió, en els termes previstos en la present norma.  
3. No podran optar a aquestes beques els qui, en la data de publicació de la convocatòria, ja estiguen gaudint d'una altra beca de pràctiques professionals en el sector públic la Generalitat, excepte en els casos següents:  
a) Que es concórrega a la mateixa beca que ja s'està gaudint, per haver sigut obtinguda en una convocatòria anterior.  
b) Que falten menys de dos mesos per a la finalització de la beca de la qual ja venen gaudint les persones sol·licitants, en la data de finalització del termini de presentació de sol·licituds.  
  
Article 3. Durada de les beques  
1. El període de durada de les beques serà el que determine la convocatòria, que com a màxim serà de dotze mesos a comptar des de la data que s'indique en la resolució de concessió.  
2. El període de durada podrà prorrogar-se sense necessitat de nova convocatòria, per un període màxim de dotze mesos addicionals, sempre que existisca la disponibilitat pressupostària corresponent, i el desenvolupament de l'activitat que s'estiga efectuant així ho requerisca o aconselle.  
  
Article 4. Dotació econòmica  
1. Les beques es finançaran amb càrrec al programa pressupostari, aplicació i codi de línia especificat en la corresponent convocatòria.  
  
2. De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, i la Resolució de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 de les beques sotmeses a l'àmbit d'aplicació del Decret 132/2009, de 4 de setembre, del Consell, cadascuna de les beques que es concedisca en el marc de cada convocatòria estarà dotada amb 1064,49 euros, si bé aquesta quantitat haurà de ser incrementada, si escau, aplicant-li el percentatge de l'increment de la despesa del sector públic que s'aprove en els pressupostos generals de l'Estat per a cada exercici.   
Sobre aquest import es practicarà la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social, en els termes establits en el Real decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desplegament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
3. De conformitat amb el Reial decret 1493/2011, de 24 d'octubre, la quota empresarial de la Seguretat Social de la persona adjudicatària de la beca es finançarà amb càrrec al mateix programa pressupostari, aplicació i codi de línia esmentats en el punt 1 d'aquest apartat, per l'import que corresponga segons la normativa vigent en la matèria.  
  
4. En cas de pròrroga de les beques, en el segon període la quantia procedent serà la que resulte aplicable, d'acord amb la resolució a què es refereix l'article 17.1 del Decret 132/2009, de 4 de setembre.  
  
  
CAPÍTOL II  
Sol·licituds, tramitació i resolució de les beques  
  
Article 5. Formalització de les sol·licituds, termini de presentació i acreditació dels requisits  
1. La convocatòria de beques inclourà com a document annex un formulari de la sol·licitud normalitzada i un formulari del currículum, l'emplenament del qual és obligatori per a sol·licitar la beca.  
2. Les persones aspirants a obtindre una beca presentaran el seu formulari de sol·licitud i el seu formulari de currículum en el termini que assenyale la corresponent convocatòria, que serà com a mínim de quinze dies hàbils comptats a partir de l'endemà de la publicació completa de la convocatòria en el Diari Oficial de la Generalitat Valenciana:  
a) Bé per via telemàtica, segons models normalitzats que estaran accessibles en la seu electrònica de la Generalitat, en l'apartat corresponent a tràmit de sol·licitud de beques, dissenyat a l'efecte i en el portal institucional de l'Autoritat de Transport Metropolità de València.  
En emplenar el formulari de currículum es detallaran els mèrits adduïts en aquest, per a calcular el resultat de la baremació inicial a partir de la informació aportada en aquest currículum.  
Per a poder realitzar la presentació electrònica, la persona sol·licitant haurà de disposar d'un certificat de signatura electrònica avançada, o d'algun altre dels sistemes d'identificació admesos en la seu electrònica i que s'hi especifiquen.   
Existeix un correu d'assistència tècnica generalitat\_en\_hbg@tbw.vc, destinat a solucionar qualsevol problema tècnic relacionat amb la presentació electrònica de la sol·licitud. La presentació de la sol·licitud en el registre electrònic es podrà acreditar mitjançant el rebut expedit per aquest de manera automàtica. Es podrà recuperar aquest justificant de registre, accedint a l'àrea personal https://www.tramita.gva.es/.  
A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garanteix que la data i hora assignada en el rebut, és l'hora oficial que estableix el Reial Institut i Observatori de l'Armada. La recepció en dia inhàbil, s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
b) O bé, en cas que així s'establisca en les corresponents convocatòries de beques, presentaran la seua sol·licitud en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques, segons models normalitzats que es publiquen en aquestes convocatòries com a annex, i que estaran accessibles en el portal institucional de l'Autoritat de Transport Metropolità de València.  
3. En el formulari de sol·licitud s'especificarà l'especialitat o la classe de beca a què s'opta. Es presentarà una sol·licitud per cadascuna de les especialitats o classes de beques en què es desitge participar. En cas de presentació de més d'una sol·licitud ?per a una determinada especialitat o classe?, únicament es tindrà en compte l'última presentada, i s'arxivaran les anteriors.  
4. El formulari de sol·licitud incorpora:  
a) Una declaració responsable, mitjançant la qual la persona sol·licitant manifesta, sota la seua responsabilitat, que totes les dades recollides en la sol·licitud i en el currículum que adjunta són verídiques, i que es troba en possessió de la documentació que així ho acredita, quedant a la disposició de l'Autoritat de Transport Metropolità de València per a la comprovació, control i inspecció, que s'estimen oportuns. Segons el que es disposa en la legislació del procediment administratiu comú, la inexactitud, falsedat o omissió, de caràcter essencial, en qualsevol dada o manifestació en aquesta declaració responsable, així com la falta d'acreditació dels requisits exigits, determinarà la impossibilitat de continuar en la convocatòria, sense perjudici de la responsabilitat en què incórreguen.  
b) Una autorització perquè l'Autoritat de Transport Metropolità de València obtinga, directament, l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. No obstant això, la persona sol·licitant podrà denegar expressament el consentiment d'aquesta autorització, i en aquests supòsits haurà de presentar els certificats que acrediten el compliment d'aqueixes obligacions.  
  
c) Una indicació que les dades de caràcter personal, continguts en aquest, podran ser inclosos en un fitxer, per al seu tractament per la persona titular responsable d'aquest, en l'ús de les funcions pròpies que tinga atribuïdes, i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, cancel·lació i oposició, tot això de conformitat amb el que es disposa en l'article 5 de la Llei orgànica 15/1999, de 13 de desembre, de protecció de dades de caràcter personal.  
  
5. La presentació de la sol·licitud per a optar a les ajudes implicarà l'acceptació per la persona sol·licitant de les bases per les quals es regisca la convocatòria.  
6. Si la sol·licitud presentada en termini no reunira els requisits exigibles, es requerirà la persona interessada perquè esmene les deficiències en un termini màxim de deu dies hàbils, amb indicació expressa que, si no ho fera, se la tindrà per desistida en la seua sol·licitud prèvia resolució dictada a l'efecte, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques. Aquest requeriment podrà realitzar-se mitjançant publicació en el portal institucional de l'Autoritat de Transport Metropolità de València, o mitjançant notificació a l'adreça electrònica que s'haja fet constar a aquest efecte en la sol·licitud.  
  
Article 6. Presentació de documentació acreditativa dels mèrits  
1. Amb la finalitat de reduir càrregues administratives a les persones interessades, al costat de la sol·licitud i el currículum no s'acompanyarà cap documentació.  
2. Quan es faça públic el resultat de la baremació inicial dels mèrits detallats en el currículum, l'òrgan instructor ?a la vista d'això- assenyalarà el nombre de persones sol·licitants objecte de crida a l'entrevista/prova, els qui, al seu torn, hauran de presentar la documentació acreditativa dels esmentats mèrits i requisits de participació, així com el termini a tals efectes, en els termes previstos pels articles 9.2 i 11.1.F de la present ordre. Si la documentació presentada no reunira els requisits indicats en la convocatòria, o no foren aportats alguns dels documents exigits, es requerirà les persones interessades perquè ?en el termini màxim improrrogable de deu dies hàbils- esmenen o acompanyen els documents preceptius, amb indicació que, si així no ho feren, se les tindrà per desistides en la seua sol·licitud prèvia resolució dictada a l'efecte, de conformitat amb l'article 68 i concordants de la Llei 39/2015, d'1 d'octubre, del procediment administratiu comú de les administracions públiques. Aquest requeriment podrà realitzar-se mitjançant publicació en el portal institucional de l'Autoritat de Transport Metropolità de València, o mitjançant notificació a l'adreça electrònica que s'haja fet constar a l'efecte en la sol·licitud.  
  
3. Els mèrits no acreditats degudament no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
4. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix la totalitat dels requisits exigits, haurà de requerir-se'n l'acreditació. Si no foren acreditats en el termini que s'establisca en el requeriment, les persones requerides quedaran excloses del procés, previ tràmit d'audiència i indicació de les inexactituds o falsedats detectades, formulades per la persona sol·licitant, sense perjudici de la responsabilitat en què incórrega.  
5. Les convocatòries podran establir l'obligatorietat de presentar documentació específica, indicant expressament, en aquest cas, la forma en la qual haurà d'aportar-se.  
  
Article 7. Comissió avaluadora  
1. Les sol·licituds presentades seran valorades per una comissió avaluadora, nomenada per l'òrgan convocant en cada convocatòria, que elevarà proposta motivada de resolució a l'òrgan competent per a resoldre.  
La comissió avaluadora estarà integrada pels membres següents:  
  
a) Presidència: la persona titular de la secretaria general o la persona titular d'alguna de les subdireccions o serveis en què s'estructure l'entitat.  
b) Vocalies: dues persones, funcionàries de l'Autoritat de Transport Metropolità de València, una de les quals exercirà la secretaria amb veu i vot.  
La comissió avaluadora podrà requerir assessoria de personal tècnic o professional que es considere necessari, que podrà assistir amb veu però sense vot.  
2. La comissió se sotmetrà, quant al seu règim de funcionament, al que es disposa per als òrgans col·legiats en els articles 15 i següents de la Llei 40/2015, d'1 d'octubre, de règim jurídic del sector públic. Adoptarà els seus acords per majoria simple, estendrà acta de les sessions que faça i dels acords que adopte i, conclòs el procés de selecció, elevarà la seua proposta, en forma i termini per a la seua resolució a l'òrgan competent per a resoldre.  
3. Les comissions avaluadores que es constituïsquen a l'empara d'aquesta ordre, s'ajustaran als principis de composició i presència equilibrada entre dones i homes, establides per la Llei orgànica 3/2007, de 22 de març, per a la igualtat efectiva de dones i homes.  
  
Article 8. Ordenació i instrucció  
1. L'òrgan encarregat de l'ordenació i instrucció del procediment serà la direcció-gerència de l'Autoritat de Transport Metropolità de València que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se resolució.  
2. En qualsevol moment al llarg del procediment, l'òrgan instructor podrà sol·licitar als òrgans, administracions i entitats competents, la transmissió telemàtica d'aquelles dades que siguen necessàries per a la correcta instrucció del procediment, permetent la comprovació dels fets sobre els quals ha de pronunciar-se la resolució.  
  
Les transmissions de dades tindran la naturalesa jurídica de certificats, quan siguen signats electrònicament pel titular de l'òrgan responsable de les dades transmeses, i conste expressament tal naturalesa.  
3. Les comunicacions i notificacions durant el procediment seran de manera electrònica, sense perjudici del dret de les persones sol·licitants de l'elecció de la via o canal pel qual volen comunicar-se amb l'Administració.  
4. A l'efecte de publicitat i transparència, els acords i resolucions que es realitzen en el procediment de selecció seran publicats en el portal institucional de l'Autoritat de Transport Metropolità de València i en la seu electrònica de la Generalitat, sense perjudici de la corresponent publicació de la convocatòria i de la resolució de concessió en el Diari Oficial de la Generalitat Valenciana.  
  
Article 9. Procés de selecció  
1. Dins dels 15 dies hàbils següents a la terminació del termini de presentació de sol·licituds, la comissió avaluadora es reunirà amb la finalitat de valorar els mèrits al·legats per les persones sol·licitants, aplicant el barem establit en l'article 11 d'aquesta ordre. La comissió valorarà els mèrits d'acord amb la informació de l'autobaremació, obtinguda de manera automàtica en emplenar el currículum presentat al costat de la sol·licitud de participació, i elaborarà una relació de les persones aspirants, ordenada d'acord amb la puntuació obtinguda en la baremació.  
La comissió avaluadora publicarà, en ordre decreixent, el llistat provisional de puntuacions en la seu electrònica o portal institucional de la Generalitat en internet, i en la corresponent a l'Autoritat de Transport Metropolità de València i, finalitzat el termini de presentació de documentació i esmena, si escau, contemplats en l'article 6.2 d'aquesta ordre, concedirà un nou termini de 10 dies hàbils a les persones interessades per a la formulació d'al·legacions, que es dirigiran a la comissió avaluadora.  
2. Les persones aspirants que obtinguen les 15 millors puntuacions en els termes detallats en l'article 11 de la present ordre, o bé totes aquelles persones aspirants la diferència de puntuació de les quals siga igual o inferior a 9 punts, a comptar a partir de la persona amb major puntuació, seran cridades per a la realització d'una entrevista/prova, en la qual es valorarà l'adequació del perfil personal i professional a les activitats a desenvolupar. A aquesta entrevista acudiran amb la documentació acreditativa dels mèrits detallats en l'autobaremació i currículum, així com la documentació justificativa exigida com a requisit en l'article 2. Aquesta entrevista, en cas que així ho determine la comissió avaluadora, podrà realitzar-se per videoconferència o mitjans similars, i la falta d'assistència a l'entrevista determinarà l'exclusió del procés selectiu.  
  
3. Una vegada finalitzades les entrevistes, en el termini de 10 dies hàbils la comissió avaluadora sumarà la puntuació obtinguda en aquesta fase a la puntuació atorgada pels restants mèrits, i publicarà en la seu electrònica o portal institucional de la Generalitat en internet i en la corresponent a l'Autoritat de Transport Metropolità de València, una proposta de resolució comprensiva de la llista d'aspirants, ordenada per la puntuació total obtinguda, en la qual s'indicarà quines d'elles seran proposades com a beneficiàries de la beca per obtindre la major puntuació, així com una o diverses borses de reserva, segons especialitats o classes de beques, constituïdes per les persones aspirants que no resulten adjudicatàries de les beques ?i prioritzades per ordre decreixent de puntuació- per a cobrir les vacants que pogueren produir-se durant el període de vigència d'aquelles. Així mateix, s'inclourà una relació de les persones aspirants les sol·licituds dels quals hagen sigut desestimades, indicant les causes que n'han motivat la denegació.  
Les persones aspirants comptaran amb un termini de 10 dies hàbils per a formular al·legacions enfront d'aquesta proposta de resolució.  
  
Article 10. Concessió, notificació i publicitat. Termini de resolució del procediment  
1. Vista la proposta motivada de resolució de concessió, formulada per la comissió de valoració, l'òrgan competent per a resoldre dictarà la resolució de concessió de les beques. L'esmentada resolució de concessió ?que serà motivada de conformitat amb els articles 35, 88, i concordants de la Llei 39/2015, d'1 d'octubre, del procediment administratiu comú de les administracions públiques- es publicarà en el Diari Oficial de la Generalitat Valenciana, amb expressió de la convocatòria, del programa i crèdit pressupostari al qual s'imputen les beques atorgades, les persones beneficiàries, les quantitats concedides, i la seua finalitat. Així mateix, contindrà la borsa de reserva prevista en aquesta ordre, i una relació de les persones aspirants les sol·licituds de les quals hagen sigut desestimades, indicant les causes que n'hagen motivat la denegació. De conformitat amb la normativa que resulte aplicable a les subvencions i a les beques de pràctiques professionals, la resolució de convocatòria determinarà, si escau, les formes addicionals de publicitat de la resolució de concessió de les beques. La publicació de l'esmentada resolució de concessió de les beques, assortirà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica o portal institucional de la Generalitat i en la corresponent a l'Autoritat de Transport Metropolità de València.  
  
2. El termini màxim per a dictar i publicar la resolució de concessió serà de sis mesos, a comptar des de l'endemà de la data de publicació de la convocatòria, sense perjudici que puga ampliar-se en els termes previstos per la normativa reguladora del procediment administratiu comú. Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
3. La resolució que es dicte posa fi a la via administrativa ?conforme a l'article 114 de la Llei 39/2015, d'1 d'octubre, del procediment administratiu comú de les administracions públiques- i, en contra, podrà interposar-se, potestativament, recurs de reposició davant l'òrgan que la va dictar ?en el termini d'un mes, a comptar des de l'endemà de la publicació de la resolució, de conformitat amb l'article 123 de la Llei 39/2015, d'1 d'octubre, del procediment administratiu comú de les administracions públiques?, o recurs contenciós administratiu, davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució, conformement al que disposen els articles 46 i concordants de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició, per part de les persones interessades, de qualsevol altre recurs que estimen pertinent.  
  
  
Article 11. Barem  
1. Els mèrits de les persones candidates es valoraran d'acord amb els criteris següents, que permetran aconseguir un màxim de 39,5 punts, inclosa l'entrevista/prova.  
A) Expedient acadèmic: fins a un màxim de 18 punts  
A.1) Nota mitjana de l'expedient acadèmic que constitueix requisit per a participar: fins a un màxim de 10 punts.  
La puntuació assignada coincidirà amb la «nota mitjana ponderada», donant lloc a una valoració entre 5 i 10 punts, d'acord amb l'escala següent:  
- Nota mitjana 5: 5 punts  
- Nota mitjana 6: 6 punts  
- Nota mitjana 7: 7 punts  
- Nota mitjana 8: 8 punts  
- Nota mitjana 9: 9 punts  
- Nota mitjana 10: 10 punts  
Quan la ponderació s'haja realitzat amb un sistema de puntuació de 0 a 4, s'aplicarà el que es disposa en el Reial decret 1.267/1994, de 10 de juny, pel qual es modifica el Reial decret 1497/1987, de 27 de novembre, pel qual estableixen directrius generals comunes dels plans d'estudis dels títols universitaris de caràcter oficial, o per la normativa que els substituïsca. No obstant això, es recomana aportar certificació on conste la nota ponderada entre 5 i 10 punts.  
A.2) Especialització acadèmica: fins a un màxim de 5 punts.  
Per haver cursat i superat assignatures relacionades amb la beca correspon 0,20 punts per assignatura.  
A3) Altres títols acadèmics oficials que no constituïsquen un requisit per a la concessió de les beques convocades: fins a un màxim de 3 punts, atesa l'escala següent:  
- Doctor/a: 2 punts.  
- Màster universitari oficial: 0,50 punts.  
- Altres llicenciatures o graus: 1 punt.  
- Diplomatures o tècnic/a superior de Formació Professional, Arts Plàstiques i Disseny, o tècnic/a superior d'Esports: 0,50 punts.  
  
B) Coneixements de valencià: fins a un màxim de 2,50 punts  
B.1) Sols valoraran els certificats expedits o homologats per la Junta Qualificadora de Coneixements de Valencià, conformement a cada nivell superat, d'acord amb el Marc europeu comú de referència per a les Llengües, i puntuant-se exclusivament el nivell més alt acreditat:  
  
- A1: 0,16 punts  
- A2: 0,32 punts  
- B1: 0,48 punts  
- B2: 0,64 punts  
- C1: 0,80 punts  
- C2: 1 punt  
B.2) Les especialitats següents en coneixements de valencià es valoraran, cadascuna, amb 0,50 punts addicionals:  
- Especialitat de Correcció de Textos: 0,50 punts.  
- Especialitat en Llenguatge als mitjans de comunicació: 0,50 punts.  
  
- Especialitat en Llenguatge Administratiu: 0,50 punts.  
C) Coneixement d'idiomes de la Unió Europea: fins a un màxim de 2 punts.  
C.1) Es valorarà cada nivell superat, d'acord amb el Marc europeu comú de referència per a les Llengües, amb 0,20 punts, fins a un màxim d'1 punt. Sols valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
En el cas que el coneixement d'un idioma s'acredite per títol universitari i haja sigut valorat en l'apartat A3, no es podrà computar també en aquest apartat.  
C.2) Altres idiomes cooficials de la Unió Europea: fins a un màxim d'1 punt.  
Només es valoraran els títols expedits per les escoles oficials d'idiomes, universitats, ministeris o organismes oficials acreditats. Es valorarà cada nivell superat amb 0,10 punts.  
D) Coneixements addicionals: fins a un màxim de 6 punts.  
D.1) Experiència professional relacionada directament amb l'objecte de la beca, fins a un màxim de 2 punts, computant-se 0,10 per cada mes complet treballat.  
D.2) Cursos de formació relacionats amb l'objecte de la beca, fins a un màxim de 4 punts, atesos els criteris que s'exposen a continuació. Es valoraran els cursos de formació i perfeccionament de durada igual o superior a 15 hores, que hagen sigut cursats o impartits per la persona interessada, conformement a l'escala següent:  
- De 200 o més hores: 3,00 punts.  
- De 100 o més hores: 2,00 punts.  
- De 75 o més hores: 1,50 punts.  
- De 50 o més hores: 1,00 punt.  
- De 25 o més hores: 0,50 punts.  
- De 15 o més hores: 0,20 punts.  
Els cursos als quals haja assistit la persona interessada, o que aquesta haja impartit, hauran de pertànyer a organismes oficials o centres de formació reconeguts, i es valoraran una sola vegada, amb independència d'haver sigut cursat o impartit en successives edicions el mateix curs. En cap cas es puntuaran en el present subapartat, els cursos de valencià i d'idiomes.  
E) Altres mèrits: fins a un màxim de 2 punts.  
Es concedirà fins a un màxim de 2 punts pels següents mèrits, sempre que no siguen requisit ni es troben inclosos en la resta d'apartats, i es troben degudament acreditats.  
E.1) La publicació d'articles especialitzats en revistes de reconegut prestigi, d'àmbit autonòmic, nacional o internacional, així com de llibres monogràfics, es valorarà amb un màxim de 0,75 punts, sempre que es tracte d'articles o llibres relacionats amb l'objecte de les beques convocades, computant-se de la manera següent:  
- Llibres: 0,75 punts.  
- Capítols de llibres: cada capítol 0,15 punts.  
- Articles: cada article 0,05 punts.  
E.2) El coneixement d'idiomes no comunitaris es valorarà amb un màxim de 0,50 punts, a raó de 0,10 punts per cada nivell superat.  
A aquest efecte, únicament s'admetrà la seua acreditació per mitjà de títols expedits per l'escola oficial d'idiomes, universitats, ministeris o organismes oficials acreditats.  
E.3) Els cursos de formació a què haja assistit o haja impartit la persona interessada, que estiguen vinculats a les matèries que constitueixen l'objecte de les titulacions admeses per a concórrer a la convocatòria, així com aquells sobre coneixements d'aplicacions informàtiques d'anàlisi documental o de gestió de bases de dades, podran ser valorats amb un màxim de 0,75 punts, computant-se de la forma següent:  
  
- Cursos de 50 o més hores: 0,50 punts.  
- Cursos de 25 o més hores: 0,25 punts.  
- Cursos de 15 o més hores: 0,10 punts.  
Els cursos als quals haja assistit la persona interessada, o que aquesta haja impartit, hauran de pertànyer a organismes oficials o centres de formació reconeguts, i es valoraran una sola vegada, amb independència d'haver sigut cursat o impartit en successives edicions el mateix curs, sense que puguen valorar-se aquells que hagueren servit per a obtindre mèrits computats en altres apartats o subapartats del barem.  
  
F) Entrevista/prova: fins a un màxim de 9 punts.  
1r. Les persones sol·licitants que hagen obtingut les 15 millors puntuacions, o bé totes aquelles persones sol·licitants la diferència de puntuació de les quals respecte als apartats A a D siga igual o inferior a 9 punts a comptar a partir de la persona amb major puntuació, seran convocades a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques a les quals concorren. L'entrevista podrà ser valorada amb un màxim de 9 punts, i el resultat se sumarà a la puntuació obtinguda per a cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
2n. En cas d'empat, es resoldrà a favor de la persona que haja acreditat el reconeixement de l'òrgan competent de tindre una discapacitat, o el de ser víctima de violència de gènere o d'accions terroristes, de conformitat amb la normativa vigent que siga aplicable en cadascun d'aquests supòsits. En els altres casos d'empat, així com quan persistisca aquest empat en els casos de discapacitat, víctimes de violència de gènere o d'accions terroristes, es considerarà primer el candidat o candidata que obtinga la major puntuació, d'acord amb l'assenyalat a continuació, i per aquest ordre:  
En primer lloc, el candidat o la candidata que haja obtingut major puntuació en l'apartat F relatiu a l'entrevista/prova.  
Si persisteix l'empat, qui haja obtingut major puntuació en els apartats A, B, C, D i E, per aquest ordre i, de persistir l'empat, qui haja obtingut major puntuació en els subapartats de cada apartat, segons el seu ordre.  
De persistir l'empat es resoldrà a favor de la persona que acredite una renda familiar més baixa, que es determinarà mitjançant l'aplicació dels criteris continguts en els articles 6 i 7 de l'Ordre 21/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques per a la realització d'estudis universitaris en les universitats de la Comunitat Valenciana, o en la normativa que la substituïsca.  
  
Si, tot i això, persistira l'empat, es dirimirà d'acord amb el principi de presència equilibrada per raó de gènere, i en defecte d'això, per ordre alfabètic de cognoms i nom, començant per la lletra que resulte triada conforme el resultat del sorteig fet anualment per la conselleria competent en matèria de funció pública, en el qual es determina la lletra per a fixar l'ordre d'intervenció de les persones aspirants i, si fa el cas, dirimir els empats en tots els processos selectius que es convoquen durant l'any en el conjunt de les administracions públiques de la Generalitat.  
  
  
Article 12. Incompatibilitats  
1. L'obtenció d'una beca ?en el marc de les presents bases- és incompatible amb l'acompliment de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada, que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del seu normal desenvolupament.  
2. La persona beneficiària ha de comunicar a l'òrgan concedent, tan prompte com es conega, l'obtenció d'altres subvencions, ajudes, ingressos o recursos que financen les activitats subvencionades.  
  
Article 13. Obligacions i drets de les persones beneficiàries  
1. Les persones beneficiàries de les beques deuran:  
a) Comunicar, en el seu cas, l'acceptació de l'ajuda i incorporar-se al departament que es determine, en el termini que s'indique en la resolució de concessió. La no-incorporació injustificada en la data indicada, s'interpretarà com una renúncia a la beca concedida. En tal cas, es podrà concedir una nova ajuda a la persona que corresponga, segons la regulació de les borses de reserva per a substitucions establides en l'article 16 d'aquesta ordre.  
b) Aportar en el termini dels deu dies hàbils següents a la publicació de la resolució de concessió en el Diari Oficial de la Generalitat Valenciana, la documentació següent:  
- L'imprès de domiciliació bancària, degudament emplenat i subscrit per la persona beneficiària, en el qual constarà el número de compte en el qual es rebran les transferències mensuals, i que es troba disponible en el portal institucional de la Generalitat en internet.  
  
- La resolució de la Tresoreria General de la Seguretat Social d'assignació de número de Seguretat Social o de número d'afiliació.  
c) Renunciar a qualsevol altra beca coetània de què gaudisca.  
d) Realitzar l'activitat que ha motivat la concessió de la beca durant tot el període del seu gaudi, conforme a les directrius que establisca la persona que exercisca la tutoria de cadascuna de les persones beneficiàries de les beques.  
e) Estar al corrent en el compliment de les seues obligacions tributàries i enfront de la Seguretat Social, amb anterioritat a dictar-se la proposta de resolució de concessió de les beques. A l'efecte de garantir el compliment d'aquesta obligació, la presentació de la sol·licitud per part de les persones interessades, comportarà l'autorització als òrgans gestors de la Conselleria per a recaptar, per via telemàtica, els oportuns certificats de l'Agència Tributària, de la conselleria competent en matèria d'hisenda, i de la Seguretat Social, en els termes establits en l'article 5.4.b d'aquesta ordre.  
f) Guardar el degut secret i confidencialitat dels assumptes en què intervinga, així com sobre qualsevol informació obtinguda de l'Autoritat de Transport Metropolità de València, durant el desenvolupament de la beca. Aquesta obligació es mantindrà encara després que la persona becada concloga la seua vinculació amb l'organisme.  
g) Les persones becades no poden publicar cap article, ni remetre cap comunicació a qualsevol entitat o organisme, sobre matèries relacionades amb la seua beca o l'activitat de l'organisme, sense prèvia autorització de l'Autoritat de Transport Metropolità de València.  
En el cas que existisca autorització, la persona becada haurà de fer constar expressament en la publicació, que l'activitat s'ha realitzat mitjançant una beca de l'Autoritat de Transport Metropolità de València.  
  
h) Complir les restants obligacions que amb caràcter general s'estableixen en la Llei 38/2003, de 17 de novembre, general de subvencions, i altra normativa en vigor en matèria de beques i subvencions que resulte d'aplicació, així com les obligacions que es deriven del conjunt de les bases d'aquesta ordre, o de les específiques que s'establisquen en la convocatòria.  
i) En l'últim mes de durada de la beca, les persones becades hauran d'entregar a la persona que exercisca la seua tutoria una memòria sobre les activitats realitzades i els coneixements adquirits.  
2. La condició de persona becada no genera relació laboral, ni administrativa, alguna amb la Generalitat; i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
3. Durant el període de gaudi de les beques, la persona becada haurà d'exercir les pràctiques amb un horari màxim de trenta hores setmanals, que es distribuiran de la forma en què s'organitze per part de la persona que exercisca la tutoria.  
La persona que exercisca la tutoria podrà estipular, previ acord amb la persona beneficiària, dos períodes de descans, no superiors cadascun a deu dies hàbils, o la seua acumulació en un únic període, que no implicarà disminució de la quantia inicial de la beca.  
4. Quan la persona beneficiària d'una de les beques concedides siga empleada del sector públic de la Generalitat, quedarà en la situació administrativa que escaiga, d'acord amb la normativa corresponent.  
  
5. En els supòsits en què per raó de part, adopció o acolliment s'interrompa el període de durada establit per a la beca, la persona interessada continuarà reportant i percebent l'import de la beca atorgada, i recuperarà amb posterioritat el període interromput.  
  
Igualment, en casos d'ingrés hospitalari prolongat, es recuperarà amb posterioritat el temps de pràctiques interromput.  
6. En acceptar les bases de la present convocatòria, les persones beneficiàries de les beques que puguen concedir-se, cedeixen gratuïtament i de manera indefinida, els resultats que s'obtinguen com a conseqüència del desenvolupament de les activitats exercides en virtut d'aquestes beques, així com la memòria final que presenten, reservant-se l'Autoritat de Transport Metropolità de València el dret a publicar-les i utilitzar-les.  
  
Article 14. Obligacions de l'òrgan concedent  
En relació amb les persones beneficiàries de les beques, l'Autoritat de Transport Metropolità de València s'obliga a:  
1. Proporcionar el suport necessari i facilitar la utilització dels mitjans, instruments i equips que resulten necessaris per a l'exercici normal de l'activitat objecte de les beques de pràctiques professionals.  
2. Designar mitjançant resolució de la direcció l'Autoritat de Transport Metropolità de València la persona que n'exercisca la tutoria, qui coordinarà i orientarà les activitats que han de realitzar les persones becades, assignarà les funcions a realitzar en el curs de les seues pràctiques, en farà el seguiment i donarà el suport necessari, resoldrà els dubtes que puguen sorgir, i n'avaluarà l'aprofitament.  
3. Vetlar pel desenvolupament adequat del programa de formació.  
4. Expedir la corresponent certificació d'aptitud i aprofitament a favor de la persona becada, després de la finalització del termini de la beca, una vegada s'emeta informe favorable final per part de la persona que exercisca la tutoria.  
  
Article 15. Justificació i pagament de les beques  
1. L'import de cada beca s'abonarà per mensualitats vençudes, previ informe favorable de la persona que exercisca la tutoria sobre el seu satisfactori nivell de dedicació i aprofitament, i en la qual es faça constar que s'ha realitzat la pràctica, d'acord amb la finalitat que justifica la concessió de la beca. Si una vegada concedides les beques, algun període de desenvolupament de les pràctiques no es realitza durant un mes complet, i implica una meritació econòmica inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret a l'audiència de la persona interessada.  
2. A la finalització del període de durada de les beques, i en el termini màxim de 30 dies, les persones beneficiàries hauran d'entregar una memòria sobre les activitats realitzades i els coneixements adquirits. El lliurament de la memòria i l'expedició d'un certificat d'aptitud per part de l'Autoritat de Transport Metropolità de València, previ informe favorable de la persona que exercisca la tutoria, seran condicions indispensables per al pagament de l'import de l'últim mes del període de durada de les beques.  
  
Article 16. Borses de reserva  
1. Es constituirà una borsa de reserva, prioritzada per ordre decreixent de puntuació, per a cada especialitat o classe de beca.  
2. Tindran dret a estar incloses en la borsa de reserva aquelles persones aspirants que, després d'haver realitzat l'entrevista prevista en el procés selectiu, hagen sigut avaluades per aquest concepte i no hagen resultat adjudicatàries de les beques.  
3. Les persones integrants de la borsa de reserva cobriran, segons l'ordre de prioritat, les vacants que es produïsquen durant el període de gaudi de les ajudes, a causa de renúncies, abandons, incompliment d'obligacions o qualsevol altra incidència pel període de gaudi restant. Si la vacant es produïra una vegada transcorreguda la meitat del període de durada de l'ajuda, aquesta podrà declarar-se deserta.  
Sense perjudici de l'anterior, si durant el període de vigència de les beques s'haguera esgotat la borsa de reserva constituïda pels aspirants que hagueren realitzat l'entrevista/prova per a cobrir les vacants que pogueren produir-se, podrà constituir-se nova borsa de reserva mitjançant la crida a entrevista/prova a més aspirants que hagueren participat en la convocatòria, seguint els mateixos tràmits i criteris que per a la borsa de reserva inicial, obligant-se a presentar la documentació acreditativa de mèrits i requisits, segons el que s'estableix en la present norma.  
4. La condició d'integrant de la borsa de reserva no generarà, en cap moment, cap relació laboral amb la Generalitat, ni compromís d'accedir a la condició de becària o becari.  
  
  
CAPÍTOL III  
Incidències, control i supervisió de les beques  
  
Article 17. Renúncia  
La renúncia a les beques suposarà la pèrdua de tots els drets inherents a aquestes, i per tant el seu import deixarà de percebre's, a partir d'aqueix moment.  
  
Article 18. Resolució de la beca concedida  
1. La concurrència d'alguna de les causes previstes en l'article 37 de la Llei 38/2003, de 17 de novembre, general de subvencions, donarà lloc a la resolució de la beca concedida, amb pèrdua total o parcial del dret al cobrament d'aquesta.  
2. La persona que exercisca la tutoria podrà proposar que es deixe sense efecte la beca concedida, prèvia audiència de la persona interessada, en el cas d'incompliment de les seues obligacions per part de la persona beneficiària, i en particular quan no realitzara l'activitat que va motivar la concessió de la beca, o deixara de reunir els requisits necessaris per a ser-ne beneficiària, o quan s'incompliren ?sense causa que ho justifique- les restants condicions establides en la present ordre.  
  
Article 19. Pèrdua del dret al cobrament i reintegrament  
1. Es produirà la pèrdua del dret al cobrament, total o parcial, de la beca, en el supòsit de concurrència d'alguna de les causes previstes en la Llei 38/2003, de 17 de novembre, general de subvencions.  
2. Procedirà el reintegrament de la quantitat percebuda i l'exigència de l'interès de demora corresponent ?des del moment del pagament de la beca, fins hui en què s'acorde la idoneïtat del reintegrament- d'acord amb el que es disposa en la Llei 38/2003, de 17 de novembre, general de subvencions, quan s'incórrega en algun dels casos d'incompatibilitat previstos en l'article 12 d'aquesta ordre.  
3. En la tramitació del procediment de reintegrament es garantirà, en tot cas, el dret d'audiència a la persona interessada.  
  
Article 20. Pla de control  
De conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte d'aquestes bases, que consistirà en:  
1. La comprovació i control de la documentació acreditativa dels mèrits, de les persones que han resultat becades.  
2. La realització per la persona que exercisca la tutoria d'un programa formatiu de la beca, que aprovarà les funcions a realitzar en el curs de les seues pràctiques, segons el que s'estableix en l'article 14, apartat 2, d'aquesta ordre.  
3. La memòria de les activitats de formació realitzada per la persona becada, prevista en l'article 15.2 d'aquesta ordre.  
4. La certificació d'aptitud i aprofitament, prevista en l'article 14, apartat 4, d'aquesta ordre.  
  
Article 21. Protecció de dades  
Les dades personals de totes les persones interessades, recollides durant el transcurs del procediment derivat de la convocatòria, seran tractades de conformitat amb el que s'estableix en el Reglament (UE) 2016/679, del Parlament Europeu i del Consell, de 27 d'abril, relatiu a la protecció de les persones físiques pel que fa al tractament de dades personals i a la lliure circulació d'aquestes dades (Reglament General de Protecció de Dades o RGPD), així com la seua normativa de desenvolupament.  
  
  
DISPOSICIONS ADDICIONALS  
  
Primera. Clàusula de no-incidència pressupostària  
L'aprovació de les presents bases no podrà suposar increment de cost econòmic, en el pressupost de la Generalitat. Seran les corresponents convocatòries les que ?d'acord amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions- recolliran les línies a les quals s'imputa el pagament de les beques, així com l'import global màxim destinat a abonar-les.  
  
  
Segona. Delegació per a efectuar la convocatòria i resolució de concessió de beques  
Dins de l'àmbit d'aplicació de les presents bases, es delega en la persona titular de la direcció gerència de l'Autoritat de Transport Metropolità de València la facultat d'efectuar la convocatòria i la resolució de concessió de beques de pràctiques professionals.  
  
Tercera. Delegació de les facultats d'interpretació  
En el marc de cada convocatòria, es delega en la persona titular de la direcció gerència de l'Autoritat de Transport Metropolità de València la facultat de resoldre quants dubtes o conflictes puguen plantejar les persones becàries, en l'exercici de la seua funció o les unitats que les tutelen, així com quantes incidències es produïsquen durant el període de gaudi de les beques, prèvia audiència de la persona interessada, sense perjudici de la competència decisòria que puga correspondre a altres òrgans legalment o reglamentàriament establits.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de desembre de 2019  
  
El conseller de Política Territorial, Obres Públiques i Mobilitat,  
ARCADI ESPAÑA GARCÍA


Còpia Permalink ELI